I år gjentar vi turopplegget – telttur uten mål men med masse masse mening.Det blir fort en haug med pakkenellikker når man er to voksne, to barn og en 30kg hund på tur og det primært er to voksne rygger som bærer.
Første dag ble en utrolig flott tur, men varmt det var det. 24 grader og trehundre høydemeter i en smell. Slikt merkes.
Vi blir hele veien i fellesskap enige om veivalg og retning og når vi bestemte oss for å følge elva til der den delte seg så tok minstemann det helt bokstavelig og vadet opp hele strekket med kartet på magen og skoene i sekken.
Fint det og, men det tok jo sin tid – en tid man kanskje normalt sett ikke hadde hatt fordi man hadde ett mål, en frist, noe å rekke. Og slikt blir det ofte voksensurskap av – og det er som kjent Bad for Hiking !
Etter å ha navngitt ett knippe topper og tjern som ikke stod navngitt på kartet, det beste hittil er «fårekollen», så var det tid for å begynne å lete etter en leirplass for kvelden. Noen enkle kriterier: ett sted vi ikke hadde vært før, et sted med rennende vann og aller helst et sted med bademuligheter.
..og lekt Ingstad og Dale på jakt etter villreinen oppover enhver kneik hvor det har gått litt trått så var denne leirplassen som sendt fra himmelen. 6 timer på tur i godværet ble kronet med hell. Vi slo opp teltet på vollen utenfor hytten like ved vannet.
Under frokosten diskutere vi veien videre.. Vi ble enige om å følge det store elveleiet nedover dalen.
Etterhvert ble det en usedvanlig lang lunch med masse bading og kos på brennvarme svaberg midt i elva.
Middagen bestod av pastapose jazzet opp med sjalottløk, olivenolje, hvitløk, beef jerky og litt mais. Ispedd litt «knust»spagetti for å drøye porsjonene. Ikke high fly French cuisine, men mat for fire pers i fire dager i 20 grader eller mer blir ofte slik.
Det kom noen store sommerdråper akkompagnert av lyn og tordenskrall, vi beholdt shortsen på i varmen og trakk inn i telt og fortelt for en liten avslutningsfest. Resten av kjekspakken gikk ned på høykant, siste rest av marshmallows forsvant som dugg for solen og vi utkjempet et slag yatzy i teltet mens en kløv-trøtt Samson sovnet på spillbordet.
Det ble nok en brennvarm dag, kanskje den varmeste på turen. Ikke et vindpust, 24 grader, lett motbakke og til tider tett bjørkeskog. Puuh! Noen hundre meter fra stølen fikk vi et særdeles ublidt møte med hissige jordveps, 7 åringen fikk ett stikk rett under øyet bak solbrillene, far i huset fikk 5 stikk under redningsaksjonen.